
Parlamentul  României

Camera  Deputaţilor
Comisia pentru sănătate şi familie   
Bucureşti,  15 aprilie 2019  
Nr. 4c-10/133
R A P O R T  

asupra  propunerii legislative pentru modificarea Legii nr.349/2002 pentru prevenirea şi combaterea efectelor consumului produselor din tutun
În conformitate cu prevederile  art.95 din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond,  cu  propunerea legislativă pentru modificarea Legii nr.349/2002 pentru prevenirea şi combaterea efectelor consumului produselor din tutun, trimisă cu adresa nr.Plx.541 din 15 octombrie 2018.
Senatul, în calitate de primă Cameră sesizată,  a respins propunerea legislativă în şedinţa din 10 octombrie 2018.
Potrivit prevederilor articolului 75 alineatele (1) şi (3) din Constituţia României, republicată,  Camera Deputaţilor este Cameră decizională.
La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.478 din 16.05.2018), cu observaţii şi propuneri;
· avizul negativ al Comisiei pentru industrii şi servicii         (nr.4c-3/465 din 23.10.2018);

· avizul negativ al Comisiei pentru drepturile omului, culte şi problemele minorităţilor naţionale (nr.4c-6/502 din 31 octombrie 2018);
· punctul de vedere negativ al Guvernului (nr.1852/DPSG din 27.09.2018).

Propunerea legislativă are ca obiect de reglementare modificarea Legii nr.349/2000 pentru prevenirea şi combaterea efectelor consumului produselor din tutun, cu modificările şi completările ulterioare, în sensul interzicerii utilizării dispozitivelor electronice de tip „ţigaretă electronică” şi al dispozitivelor ce încălzesc tutunul fără a produce combustia amestecului în spaţiile publice închise şi în spaţiile închise de la locul de muncă.
Membrii comisiei au examinat propunerea legislativă  în şedinţa din 15 aprilie 2019. La lucrările comisiei au fost prezenţi 14 deputaţi din totalul de 20 membri.
În raport cu obiectul şi conţinutul său, proiectul de lege face parte din categoria legilor ordinare. 

Raportul comisiei a fost adoptat cu majoritate de voturi.
În urma finalizării dezbaterilor, membrii Comisiei pentru sănătate şi familie au  hotărât, cu majoritate de voturi (1 abţinere), respingerea propunerii legislative, din următoarele considerente:
· nu există nicio dovadă ştiinţifică care să argumenteze că există un efect similar al fumatului pasiv în cazul utilizării ţigărilor electronice şi ale produselor de tutun încălzit;

· în studii privind calitatea aerului se arată că doar nicotina, glicerina şi acetaldehida au putut fi măsurate în aer în concentraţii mult reduse comparativ cu limitele impuse de reglementatorii în domeniu din Uniunea Europeană şi Statele Unite ale Americii;

· diferenţierea este făcută în Legea nr.201/2016 privind stabilirea condiţiilor pentru fabricarea, prezentarea şi vânzarea produselor din tutun şi a produselor conexe şi de modificare a Legii nr.349/2002 pentru prevenirea şi combaterea efectelor consumului produselor din tutun, care prevede definiţii clare şi separate pentru cele trei categorii de produse: ţigări, produse din tutun care nu arde şi ţigarete electronice, recunoscând astfel diferenţele fundamentale dintre cele 3 produse.

              PREŞEDINTE,                                      SECRETAR,

       Conf.univ.dr.Florin BUICU                   Dr.Elena-Cristina Dinu

